Skasberget naturreservat

Skasberget naturreservat ligger rundt toppen av Skasberget i Grue kommune, og i de øvre lisidene mot øst, sør og sørvest. Reservatet avgrenses blant annet av Skyttersætervegen i sørvest, og av Lønhaugsvegen i øst. Berggrunnen består av diorittisk til granittisk gneis og migmatitt. Den vanligste vegetasjonstypen er blåbærgranskog, men på kollene er det mer furu. Flekkvis finnes også blandingsskog, småbregneskog, gransumpskog og furumyrskog. Stedvis er skogen gammel, og det forekommer en del død ved av både gran, furu og bjørk. Etter utvidelsen av reservatet i 2019, er det påvist i alt sju sopp- og lavarter som er rødlistet. All vegetasjon, inkludert døde busker og trær er fredet mot enhver skade eller ødeleggelse, men sanking av bær og sopp er tillatt. Også dyrelivet er fredet, inkludert reir- og hiplasser. Alle inngrep som innvirker på naturmiljøet er forbudt, herunder drenering, uttak eller utfylling av masse, oppføring av bygninger, framføring av luft- eller jordledninger samt kloakkledninger med mer. Motorisert ferdsel er forbudt, med visse unntak blant annet for løypepreparering. Referanser